## Marián Cano valora la compra per part de Network de la planta de ThyssenKrupp-Galmed a Sagunt

*** La consellera d’Innovació, Indústria, Comerç i Turisme destaca la importància que s’hagen salvat 120 llocs de treball industrials del Camp de Morvedre**

La consellera d’Innovació, Indústria, Comerç i Turisme, Marián Cano, ha valorat “la compra per part de Netwok de la planta de ThyssenKrupp-Galmed a Sagunt”. Network és una companyia siderúrgica de capital espanyol i japonés que ja compta amb una planta de tall de bobines al Camp de Morvedre, així com sis fàbriques més a Castella i Lleó i Cantàbria.

Amb el vistiplau de la Generalitat, i gràcies a l’acord amb els representants dels treballadors, s’han pogut salvar els 120 llocs de treball de la plantilla. En este sentit, la consellera titular d’Indústria ha declarat: “Per a nosaltres és molt important que s’haja salvat l’ocupació tan fonamental al Camp de Morvedre i vull destacar que, des del primer moment, el Govern Valencià ha estat dialogant amb les dos empreses i posant les màximes facilitats perquè es poguera dur a terme esta operació”.

Gràcies a la mediació de les diverses administracions implicades, la multinacional alemanya ThyssenKrupp va paralitzar la negociació de l’ERO d’extinció per a despatxar la plantilla de 120 treballadors, el període de consultes del qual tenia previst començar la setmana passada. Es tracta d’ocupació en el sector industrial, molt qualificada i amb un alt nivell de professionalitat.

Marián Cano ha apuntat, a més, que “és imprescindible treballar junt amb les empreses per a fomentar la reindustrialització de la Comunitat Valenciana, evitar el tancament de totes les que siga possible i secundar, en la mesura que siga possible, la seua completa viabilitat”.

Fecha: 23/12/2024